Tshwane, Eskom stoei oor miljoene se kragskuldFoto bloot ter illustrasie. (Argieffoto: Unsplash) Eskom wil niks weet van die Tshwane-metro se aanbod om ’n reëling te tref om dié munisipaliteit se kragskuld van R878 miljoen af te betaal nie. Die energieverskaffer het Maandag in ’n verklaring gesê dat die munisipaliteit reeds teen 17 Junie hul skuld van R908 miljoen moes vereffen het. Die metro het egter net R10 miljoen op 23 Junie betaal, en R20 miljoen ’n week later. Tshwane het egter gevra vir ŉ ooreenkoms waarvolgens die metro die geld op gereelde intervalle kan afbetaal. Eskom sê hy het die metro se onreëlmatige betalings al in Januarie tydens ’n vergadering met Randall Williams, uitvoerende burgemeester, en sy bestuurspan opgeneem as deel van pogings om uitstaande skuld in te vorder. “Die saak is weereens in Junie met die burgemeester opgeneem, waar hy versoek is om toe te sien dat die rekening teen 30 Junie betaal word. “Uit al agt metropolitaanse munisipaliteite in die land is Tshwane die enigste een wat ongereelde betalings maak.” ​Luidens Eskom se verklarings het die ongereelde betalings bygedra tot Eskom se stygende skuldlas (wat R464 miljard oortrokke is) en het dit ’n negatiewe uitwerking op die verskaffer se likwiditeit, finansiële prestasie en die volhoubaarheid van die organisasie – soveel so dat Eskom geld moes leen om sy finansiële verpligtinge na te kom. “As ’n diensverskaffer is ons verplig om ons onderneming volhoubaar te bedryf en deurlopend alle toepaslike stappe te doen om skuld in te vorder. Ons bly hoopvol dat die Stad [Tshwane] sy huidige posisie rakende Eskom se pleidooie sal hersien en hul betalings nakom.” Die metro het intussen gesê dat hulle ’n betalingskedule aan Eskom verskaf het en teen 7 Julie ’n betaling sal maak. Die metro het egter nie gesê hoeveel hy komende Donderdag sal betaal nie. “Ons het likwiditeitsuitdagings ondervind wat deur lae inkomste‑invordering in die vorige finansiële jaar teweeggebring is,” het die metro Maandag in ’n verklaring gesê. Die metro verwag voortaan ’n verbetering in invordering van inkomste nadat die veldtog, #TshwaneYaTima van stapel gestuur. Die verbetering sal glo reeds in die eerste kwartaal van die 2022-’23-boekjaar reflekteer. #TshwaneYaTima is die munisipaliteit se poging om uitstaande betalings daadwerklik in te vorder. Dit is op 21 Junie verlede maand hervat. “Dis belangrik dat ons klante hul rekeninge ten volle en betyds betaal sodat ons ons krediteure, waaronder Eskom, kan betaal.” Maroela Media het in Februarie berig dat die metroraad skuld van meer as R500 miljoen ingevorder het sedert hy met ŉ grootskaalse projek begin het om wanbetalers voor stok te kry. Die metroraad sal hiermee poog om R17 miljard wat aan die stad geskuld word, te verhaal.